Soektog na Bloem-vrou eindig tragiesNatasha Mans (Foto: Verskaf aan Maroela Media) Natasha Mans (41), die ma van die 15-jarige Noeline Koekemoer wat in April 2015 in haar ouerhuis in Bloemfontein wreed verkrag en vermoor is, se liggaam is Woensdag sowat twee weke ná haar verdwyning gevind. Sy was sedert Donderdag 31 Mei vermis. Kons. Wendy Nkabi, woordvoerder van die polisie, het die nuus aan Maroela Media bevestig. “Haar liggaam is nie ver van die huis waarvandaan sy verdwyn het nie, met ŉ skietwond aan haar nek gevind. Die wapen waarmee sy verdwyn het, is ook op die toneel aangetref,” het Nkabi gesê. Sy kon nie onmiddellik bevestig wie Mans se liggaam opgespoor het nie. Maroela Media het vroeër berig Mans het op 31 Mei ŉ werker gaan aflaai, teruggekeer huis toe en daarna spoorloos verdwyn. Sy het in die Groenvlei-gebied in Bloemfontein gaan stap en nie weer teruggekeer huis toe nie. Sy het ŉ denim en ŉ oortrektop aangehad. Mans het ŉ tatoeëermerk op haar regterarm: ŉ kruis van ongeveer 8 x 4 cm groot met die datum van Noeline se afsterwe, 7 April 2015, daarby. Moses Maoka (37) is in Desember 2015 twee lewenslange vonnisse opgelê vir die moord en verkragting van Noeline. Hy is ook tot ŉ bykomende nege jaar tronkstraf gevonnis op drie aanklagte van huisbraak. Natasha het op Noeline se liggaam afgekom. Hulle het saam in ŉ woonstel op ŉ kleinhoewe in Bainsvlei gewoon. Maoka was voorheen ŉ werker op die kleinhoewe en het Noeline en haar ma geken.